Mažeikių rajono SAVIVALDYBĖS taryba

SPRENDIMAS

DĖL MAŽEIKIŲ RAJONO TVARKYMO IR ŠVAROS TAISYKLIŲ PATVIRTINIMO

2018 m. balandžio 27 d. Nr. T1-129

Mažeikiai

Vadovaudamasi Lietuvos Respublikos vietos savivaldos įstatymo 16 straipsnio 2 dalies 36 punktu ir 18 straipsnio 1 dalimi, Mažeikių rajono savivaldybės taryba n u s p r e n d ž i a:

1. Patvirtinti Mažeikių rajono tvarkymo ir švaros taisykles (pridedama).

2. Pripažinti netekusiu galios Mažeikių rajono savivaldybės tarybos 2010 m. balandžio 22 d. sprendimą Nr. T1-140 „Dėl Mažeikių rajono miestų ir kitų gyvenamųjų vietovių tvarkymo ir švaros taisyklių patvirtinimo“.

3. Apie šį sprendimą paskelbti vietinėje spaudoje, o šio sprendimo 1 punktu patvirtintas taisykles – Mažeikių rajono savivaldybės interneto svetainėje www.mazeikiai.lt.

Šis sprendimas gali būti skundžiamas ikiteismine tvarka Lietuvos administracinių ginčų komisijos Šiaulių apygardos skyriui (Dvaro g. 81, LT-76299, Šiauliai) arba Regionų apygardos administracinio teismo Šiaulių rūmams (Dvaro g. 80, LT-76298, Šiauliai) Lietuvos Respublikos administracinių bylų teisenos įstatymo nustatyta tvarka per vieną mėnesį nuo šio sprendimo paskelbimo ar įteikimo suinteresuotai šaliai dienos.

Savivaldybės meras	Antanas Tenys

PATVIRTINTA

Mažeikių rajono savivaldybės tarybos

2018 m. balandžio 27 d. sprendimu Nr. T1-129

MAŽEIKIŲ RAJONO TVARKYMO IR ŠVAROS TAISYKLĖS

I SKYRIUS

BENDROSIOS NUOSTATOS

1. Mažeikių rajono tvarkymo ir švaros taisyklių (toliau – taisyklės) tikslas – sudaryti ir palaikyti sveikas, saugias bei palankias visuomenės gyvenimo sąlygas, tinkamą aplinkos sanitarinę būklę Mažeikių rajono savivaldybės (toliau – Savivaldybė) teritorijoje.

2. Taisyklės reglamentuoja statinių, įstatymų nustatyta tvarka priskirtų žemės sklypų, faktiškai naudojamų teritorijų, viešųjų teritorijų ir kitus tvarkymo ir švaros reikalavimus savivaldybės teritorijoje. Taisyklės privalomos visiems fiziniams ir juridiniams asmenims (toliau – asmenys).

3. Taisyklėse naudojamos sąvokos:

3.1. Bendrojo naudojimo objektų valdytojas – butų savininkai (iki bus įsteigta bendrija ar paskirtas bendrojo naudojimo objektų administratorius), gyvenamojo namo butų ir kitų patalpų savininkų bendrijos, jungtinės veiklos sutartimi įgaliotas asmuo, bendrojo naudojimo objektų administratorius.

3.2. Eismo zonos – keliai, kiemai, gatvės, tiltai, viadukai, estakados, pėsčiųjų ir dviračių takai, aikštės, skverai ir parkai, krantinės, automobilių stovėjimo aikštelės, autobusų stotelės.

3.3. Pastato bendrojo naudojimo objektas – bendrosios (pagrindinės) pastato konstrukcijos, bendrosios pastato inžinerinės sistemos, pastato bendrojo naudojimo patalpos ir kitos pastato dalys, vietiniai inžineriniai tinklai, bendrojo naudojimo žemės sklypas.

3.4. Faktiškai naudojama teritorija – pagal teritorijų planavimo dokumentus prie pastato ar jų grupės neapibrėžta (nenurodyta) teritorija (žemės sklypas) iki gretimos teisės aktų nustatyta tvarka priskirtos ar faktiškai naudojamos teritorijos, bet ne daugiau kaip 50 metrų nuo pastatų išorinių atitvarų arba pagal Savivaldybės nustatytas prižiūrimų teritorijų schemas.

3.5. Techninės eismo reguliavimo priemonės – kelio ženklai, šviesoforai, atitvarai, kelių ženklinimas ir kitos techninės priemonės eismui reguliuoti.

3.6. Teritorija (tvarkoma teritorija) – žemės sklypas ar faktiškai naudojama teritorija.

3.7. Teritorijos tvarkytojai (asmenys) – butų savininkai (iki bus įsteigta bendrija ar paskirtas bendrojo naudojimo objektų administratorius), gyvenamojo namo butų ir kitų patalpų savininkų bendrija, jungtinės veiklos sutartimi įgaliotas asmuo, bendrojo naudojimo objektų administratorius, Savivaldybės administracija arba šių asmenų sutarčių pagrindu pasirinkti teritorijos tvarkymo paslaugų teikėjai, renginių organizatoriai, prekybininkai.

3.8. Teritorijos tvarkymas – želdinių priežiūra (žolės pjovimas, medžių, krūmų sodinimas, genėjimas ir kirtimas, gėlynų sodinimas) vykdant teisės aktuose nustatytus privalomuosius reikalavimus.

3.9. Teritorijos valymas – kietųjų dangų, žvyruotų dangų, žaliųjų plotų šlavimas, šiukšlių surinkimas, sniego valymas, ledo šalinimas, smėlio barstymas.

3.10. Viešoji teritorija – savivaldybės teritorijoje esanti ir Savivaldybei ar valstybei nuosavybės teise priklausanti ar patikėjimo teise valdoma teritorija (išskyrus išnuomotą, teisės aktų nustatyta tvarka perduotą naudotis teritoriją), už kurios švarą ir tvarką yra atsakinga Savivaldybės administracija.

3.11. Žemės sklypas – teritorijos dalis, turinti nustatytas ribas, kadastro duomenis ir įregistruota Nekilnojamojo turto registre.

3.12. Žemės naudotojas – žemės savininkas arba kitas fizinis ar juridinis asmuo, užsienio organizacija, juridinio asmens ar užsienio organizacijos filialas, kurie naudoja žemę įstatymų, administracinių aktų, teismo sprendimų, sandorių ar kitu teisiniu pagrindu.

4. Kitos šiose taisyklėse vartojamos sąvokos suprantamos taip, kaip jos apibrėžtos Lietuvos Respublikos įstatymuose, kituose teisės aktuose.

5. Šios taisyklės gali būti keičiamos, naikinamos Savivaldybės tarybos sprendimu.

II SKYRIUS

TERITORIJŲ TVARKYMO IR ŠVAROS REIKALAVIMAI

6. Asmenys privalo užtikrinti švarą ir tvarką tvarkomose teritorijose, veikdami patys arba sudarydami teritorijos tvarkymo paslaugų sutartis.

7. Jeigu statinys, žemės sklypas priklauso keliems asmenims, prižiūrimos teritorijos tvarkymas priklauso visiems pagal valdomą statinio ar sklypo dalį. Nesant paskirstymo, atsakomybė tenka visiems asmenims solidariai.

8. Asmenys, valdantys statinius ar jų dalis nuosavybės teise ar kitais teisėtais pagrindais (nuomos, panaudos ar kitu teisėtu pagrindu), daugiabučių gyvenamųjų namų savininkų bendrijos ir administratoriai privalo:

8.1. tvarkyti, valyti remontuoti, dažyti ir prižiūrėti statinių fasadus, laiku atlikti būtinus remonto darbus, užtikrinti estetiškai tvarkingą fasadų išvaizdą;

8.2 aptverti nenaudojamus, griūvančius statinius, kad nebūtų galima į juos patekti ar kaupti juose atliekas. Neremontuotini statiniai nustatyta tvarka turi būti nugriauti;

8.3. neleisti įrengti nesuderintos išorinės reklamos.

9. Asmuo, turintis sklypą gyvenamojo namo ar kitokios paskirties statiniui statyti ir nepradėjęs statybos darbų, privalo jį tvarkyti ir valyti (pjauti žolę, rinkti šiukšles, išvežti atliekas).

10. Visi daugiabučių gyvenamųjų namų butų savininkai ir (ar) bendrasavininkiai, nuomininkai privalo laikytis daugiabučių namų savininkų ir (ar) bendrasavininkių bendrijų įstatų ir nustatytų namo vidaus tvarkos taisyklių, tvarkyti teisės aktų nustatyta tvarka priskirtas teritorijas (žemės sklypus) ir (ar) faktiškai naudojamas teritorijas.

11. Įmonių, įstaigų organizacijų, nuolat ar laikinai prekybos ir viešojo maitinimo paslaugas teikiančių objektų savininkai ir (ar) bendrasavininkiai, nuomininkai privalo užtikrinti, kad jų įstaigos prieigose būtų tvarka ir švara. Už šiukšliadėžių švarą (savalaikį šiukšliadėžių ištuštinimą, plovimą, dezinfekavimą), tinkamą jų išvaizdą atsako asmenys, kurie jas pastatė.

12. Teritorijos tvarkytojai (asmenys) privalo:

12.1. valyti ir prižiūrėti kiemus, žemės sklypus, nupjauti žolę, tvarkyti želdinius, surinkti nukritusias medžių šakas, šalinti savaime užaugusius krūmus. Nupjautą žolę, surinktus medžių lapus, pašalintus krūmus kompostuoti tinkamai įrengtose vietose arba perduoti atliekų tvarkytojams. Draudžiama palikti piktžolėtą, netvarkomą, apleistą invaziniais augalais, nenaudojamą žemę, kaupti atliekas tvarkomoje teritorijoje;

12.2. valyti sniegą ir ledą nuo gyvenamųjų namų, pastatų stogų, lietaus vamzdžių ir balkonų laikantis darbo saugos reikalavimų – aptverti pavojingą teritoriją, saugoti komunikacijos ryšių ir elektros tinklų, saugos įrangą, šviestuvus, radijo ir televizijos antenas, želdinius, statinių fasadus;

12.3. valyti sniegą, užtikrinant saugų pėsčiųjų eismą, specialiojo transporto priemonių privažiavimą prie atliekų surinkimo konteinerių, įėjimų į pastatus, automobilių stovėjimo aikštelių, kitų objektų;

12.4. tvarkyti prižiūrimoje teritorijoje esančius nutekamuosius griovius, pralaidas, vandens surinktuvus taip, kad vanduo nutekėtų nesusikaupdamas.

13. Bendrojo naudojimo objektų valdytojas privalo viešai (daugiabučių gyvenamųjų namų skelbimo lentose, Savivaldybės interneto svetainėje) paskelbti teritorijų tvarkymo ir valymo grafiką.

14. Žemės ūkio paskirties sklypuose žolė nupjaunama iki einamųjų metų liepos 1 d.

15. Jei gyvenamasis namas ar kitas statinys, kuriame gyvena žmonės, neturi buitinių nuotekų tinklų, savininkai privalo įsirengti nuotekų surinkimo rezervuarą arba lauko tualetą. Nuotekų surinkimo rezervuarai privalo būti įrengti vadovaujantis Lietuvos Respublikos aplinkos ministro 2015 m. sausio 9 d. įsakymu Nr. D1-18 patvirtintu Nuotekų kaupimo rezervuarų ir septikų įrengimo, eksploatavimo ir kontrolės tvarkos aprašu. Atsakingam pareigūnui pareikalavus, savininkai privalo pateikti dokumentą, įrodantį nuotekų išvežimą.

16. Jei gyvenamasis namas ar kitas statinys, kuriame gyvena žmonės, turi įsirengę buitinių nuotekų tinklus, bet nėra galimybės jų prijungti prie centralizuotos buitinių nuotekų sistemos, savininkai, įvertinę trečiųjų asmenų (kaimynų) interesus, pastato individualius nuotekų valymo įrenginius arba įrengia nuotekų kaupimo rezervuarus ir susikaupusias nuotekas išveža į valymo įrenginius.

17. Paviršinės nuotekos turi būti tvarkomos ir išleidžiamos atskirai nuo buitinių nuotekų. Draudžiama paviršines nuotekas nuvesti per kaimynines valdas be abipusio susitarimo.

18. Lauko tualetai, nuotekų kaupimo rezervuarai turi būti įrengti ne arčiau kaip 15 m iki šachtinio šulinio, ne arčiau kaip 5 m iki vandentiekio įvado į gyvenamąjį namą.

19. Lauko tualetai turi būti tvarkomi, dezinfekuojami. Lauko tualetų vietos, esančios arčiau nei 3 m iki kito gyvenamojo namo sklypo, turi būti suderintos su gretimų valdų savininkais.

20. Už tinkamą ir aplinkos apsaugos reikalavimus atitinkantį nuotekų kaupimo rezervuarų eksploatavimą atsakingi nuotekų kaupimo rezervuarų savininkai ir (ar) naudotojai.

21. Asmenys, laikantys gyvūnus, mėšlą ir srutas privalo tvarkyti vadovaudamiesi Lietuvos Respublikos aplinkos apsaugo ministro ir Lietuvos Respublikos žemės ūkio ministro įsakymu patvirtintu Mėšlo ir srutų tvarkymo aplinkosaugos reikalavimų aprašu.

22. Vadovaujantis STR 2.02.09:2005 „Vienbučiai ir dvibučiai gyvenamieji pastatai“ nustatytais reikalavimais, minimalus atstumas nuo mėšlidės iki gyvenamojo namo – 15 m, iki namų ūkinio pastato – 1,5 m, iki šachtinio šulinio – 20 m, iki kaimyninio sklypo ribos – ne mažesnis kaip 1 m.

23. Siekiant užtikrinti bendrąsias gaisrinės saugos taisykles, miestų, miestelių, sodų bendrijų privačiuose žemės sklypuose draudžiama deginti (išskyrus laužų kūrenimą laužų kūrenimui nustatytose bendrojo naudojimo teritorijų vietose) surinktas (sugrėbtas) sausos žolės, nendrių, šiaudų, laukininkystės ir daržininkystės augalinės kilmės liekanas (daržovių stiebai, lapai, šaknys, piktžolės ir pan.), nukritusius lapus, nulūžusias ar nugenėtas šakas bei medieną, kitas buitines, pramonines atliekas. Lauko sąlygomis augalai ir jų dalys deginami vadovaujantis Lietuvos Respublikos aplinkos ministro įsakymu patvirtintais Aplinkos apsaugos reikalavimais lauko sąlygomis deginant augalus ar jų dalis.

III SKYRIUS

VIEŠŲJŲ TERITORIJŲ TVARKYMO IR ŠVAROS REIKALAVIMAI

24. Viešųjų teritorijų tvarkymą ir valymą organizuoja Savivaldybės administracijos seniūnijų seniūnai (toliau – seniūnai).

25. Viešosios teritorijos tvarkomos ir valomos netrikdant viešosios rimties.

26. Atliekant viešųjų teritorijų priežiūros darbus:

26.1. sugrėbtus medžių lapus (rudenį) ir nupjautą žolę sutvarkyti vadovaujantis Savivaldybės tarybos patvirtintomis Atliekų tvarkymo taisyklėmis;

26.2. valyti šaligatvius, pėsčiųjų ir dviračių takus, išvežti sąšlavas iš jų susidarymo vietų, pjauti žaliąsias zonas, tvarkyti ir prižiūrėti pakeles, žaliąsias juostas, kelkraščius, griovius ir kitas viešąsias teritorijas;

26.3. šluoti gatvių važiuojamąją dalį;

26.4. iš Aplinkos apsaugos agentūros gavus informaciją apie susidariusias nepalankias oro teršalų išsisklaidymo sąlygas arba užfiksavus, kad teršalų koncentracija viršija ribines užterštumo vertes ar pavojaus slenksčius, privaloma taikyti šias dulkėtumo mažinimo priemones:

26.4.1. drėkinti gatves;

26.4.2. esant galimybei nutraukti ar apriboti dulkėtumą didinančius darbus iki palankių teršalams išsisklaidyti meteorologinių oro sąlygų ir nustatytų ribinių verčių viršijimo galutinio stabilizavimosi iki leistinų verčių;

26.4.3. esant būtinybei, Savivaldybės administracijai priimti sprendimą dėl transporto priemonių eismo laikino apribojimo arba uždraudimo tam tikroje Savivaldybės teritorijoje;

26.4.4. teikti informaciją visuomenei apie galimą poveikį sveikatai ir jo mažinimo galimybes;

26.5. šalinti nuo medžių, stulpų, tvorų reklaminius, informacinius skelbimus;

26.6. užtikrinti šiukšlių dėžių smulkioms atliekoms (šiukšlėms) ir gyvūnų ekskrementams pastatymą ir priežiūrą. Šių dėžių pastatymą ir priežiūrą organizuoja vietos seniūnas;

26.7. užtikrinti viešųjų tualetų tinkamą eksploatavimą;

26.8. vykdyti bendro naudojimo želdynų ir želdinių apsaugą ir priežiūrą;

26.9. vykdyti kapinių priežiūrą vadovaujantis Lietuvos Respublikos žmonių palaikų laidojimo įstatymu, Lietuvos Respublikos Vyriausybės nutarimu patvirtintomis Kapinių tvarkymo taisyklėmis, Savivaldybės tarybos patvirtintomis Kapinių tvarkymo taisyklėmis.

27. Asmenys tvarkomose teritorijose žiemą privalo:

27.1. valyti sniegą, šalinti ledą nuo šaligatvių, pėsčiųjų ir gatvių, barstyti smėlį, skaldelę, druską bei kitas sniegą ir (ar) ledą tirpdančias priemones, užtikrinančias nepertraukiamą, saugų transporto ir pėsčiųjų eismą;

27.2. sniegą ir (ar) ledą eismo zonose krauti ne arčiau kaip 10 m nuo visuomeninio transporto stotelių ir ne arčiau kaip 1 m nuo medžių, apšvietimo stulpų, šviesoforų;

27.3. nustojus snigti, sniegą valyti ir kaupti taip, kad būtų užtikrintas transporto priemonių ir pėsčiųjų eismas, esant būtinybei, sniegą išvežti. Visiems eismo zonų tvarkytojams ir fiziniams asmenims leidžiama vežti ir versti sniegą tik tam skirtose vietose;

27.4. prasidėjus plikšalai bet kuriuo paros metu, neatsižvelgiant į oro sąlygas, barstyti taisyklių 27.1 papunktyje nurodytas sniegą ir (ar) ledą tirpdančias priemones;

27.5. šalinti susiformavusius ledo varveklius nuo gyvenamųjų namų ir kitų pastatų stogų, lietaus vamzdžių, balkonų siekiant užtikrinti, kad savaiminis sniego ar ledo kritimas nuo statinių nesukeltų žalos žmonių sveikatai, turtui;

27.6. sniegui ir (ar) ledui valyti naudoti techniką, įrankius, sniegą ir (ar) ledą tirpdančias priemones, negadinančias eismo zonų dangos;

27.7. nutirpus sniegui ir (ar) ledui iki gegužės 1 d. sušluoti susikaupusį smėlį, žemes į krūvas ir išvežti.

28. Viešosiose vietose renginiai organizuojami Savivaldybės tarybos sprendimu patvirtintų Renginių organizavimo Mažeikių rajono savivaldybės teritorijoje taisyklių nustatyta tvarka.

29. Viešojoje vietoje prekiaujantys ar paslaugas teikiantys asmenys privalo turėti leidimą prekiauti ar teikti paslaugas, laikytis Savivaldybės tarybos sprendimu patvirtintų Prekybos ir paslaugų teikimo Mažeikių rajono savivaldybės viešosiose vietose tvarkos aprašo reikalavimų.

IV SKYRIUS

KITI REIKALAVIMAI

30. Prie gyvenamųjų namų, visuomeninės paskirties pastatų tvirtinami nustatytos formos namų numeriai ir laikikliai vėliavoms, kuriuos tvirtina ir keičia pastatų savininkai arba bendrojo naudojimo objektų valdytojai. Valstybės vėliava keliama Lietuvos Respublikos valstybės vėliavos ir kitų vėliavų įstatymo nustatyta tvarka.

31. Statinių statybą, rekonstrukciją ir kapitalinį remontą galima vykdyti tik turint suderintą projektą ir nustatyta tvarka išduotą statybą leidžiantį dokumentą (išskyrus nesudėtingus statinius, kai statybą leidžiantis dokumentas nereikalingas). Visi statybos darbai vykdomi vadovaujantis Lietuvos Respublikos statybos įstatymu ir poįstatyminiais aktais.

32. Darbų vadovas, jei darbus atlieka statybos ar kita bendrovė, arba darbus organizuojantis asmuo, privalo:

32.1. prižiūrėti statybos aikštelę, užtikrinti, kad transporto priemonės, įvažiuojančios ar išvažiuojančios iš statybos aikštelės, negadintų, neterštų gatvių, kelių dangų, šaligatvių, dviračių ir pėsčiųjų takų, vejų ir želdinių, esančių už statybvietės ribų;

32.2. užtikrinti, kad statybų aikštelėje nebūtų laikomos statybinės ir kitos medžiagos, teršiančios aplinką ar kitaip trukdančios aplinkiniams gyventojams, kad statybinėmis atliekomis nebūtų teršiamos aplinkinės teritorijos;

32.3 organizuoti užterštų aplinkinių gatvių, kelių kasdienį valymą;

32.4. vykdant, užbaigus statybos darbus statybvietę tvarkyti vadovaujantis Lietuvos Respublikos statybos įstatymu, kitais poįstatyminiais aktais;

32.5. užbaigus statybos darbus statybos rangovas ar užsakovas privalo per Savivaldybės administracijos nustatytą terminą sutvarkyti aplinką, esant sugadintai dangai atkurti ją ir apie sutvarkymo darbus pranešti Savivaldybės administracijai.

33. Asmenys, seniūno leidimu vykdę žemės kasimo darbus (dėl požeminių statinių statybos, avarijos padariniams likviduoti) bendro naudojimo teritorijoje, privalo visiškai atstatyti šią teritoriją į pradinę padėtį ir perduoti seniūnui ar jo įgaliotam asmeniui pagal perdavimo–priėmimo aktą. Jeigu atliekant žemės kasinėjimo darbus, reikia pašalinti želdinius, būtinas Savivaldybės administracijos leidimas želdiniams pašalinti.

34. Statant, remontuojant namus, butus, kitas patalpas susikaupusias statybines atliekas ir statybinį laužą iš statybvietės, aplinkinių teritorijų, kurios buvo užterštos atliekomis, išveža ir priduoda atliekų tvarkytojams darbus vykdantys asmenys. Draudžiama šias atliekas šalinti į bendro naudojimo komunalinių atliekų surinkimo konteinerius arba užkasti statybinį laužą ir šiukšles statybos aikštelėje ar už jos ribų.

35. Visi atliekų turėtojai – individualių namų valdų, daugiabučių gyvenamųjų namų butų, sodų ir garažų valdų savininkai ir (ar) bendrasavininkiai, nuomininkai, įmonės, įstaigos, organizacijos ir būstą administruojančios įmonės privalo vadovautis Lietuvos Respublikos atliekų tvarkymo įstatymu, Savivaldybės tarybos patvirtintomis Atliekų tvarkymo taisyklėmis.

36. Viešojo maitinimo įstaigų savininkai, renginių organizatoriai, fiziniai ir juridiniai asmenys privalo laikytis Lietuvos Respublikos sveikatos apsaugos ministro įsakymu patvirtintos Lietuvos higienos normos HN 33:2011 „Triukšmo ribiniai dydžiai gyvenamuosiuose ir visuomeninės paskirties pastatuose bei jų aplinkoje“ nustatytų reikalavimų, Savivaldybės tarybos patvirtintų triukšmo prevencijos viešosiose vietose taisyklių, kitų teisės aktų, reglamentuojančių gyvenamuosiuose ir visuomeninės paskirties pastatuose bei jų aplinkoje naudojamų įrenginių triukšmo lygį, neviršijantį nustatyto triukšmo ribinio dydžio.

37. Šunys, katės, kiti gyvūnai, ūkinės paskirties gyvūnai, naminiai paukščiai savivaldybės teritorijoje laikomi vadovaujantis Lietuvos Respublikos gyvūnų gerovės ir apsaugos įstatymu, Savivaldybės administracijos direktoriaus patvirtintomis Gyvūnų laikymo taisyklėmis, kitais teisės aktais.

38. Vedžiojant šunis, kates, kitus gyvūnus ir jiems priteršus bendrojo naudojimo vietas, gyvūnų savininkai ar gyvūną vedžiojantys asmenys privalo nedelsdami surinkti bei išvalyti ekskrementus ir įmesti į dėžę, skirtą gyvūnų ekskrementams.

39. Žemės savininkų ar kitų naudotojų teises ir pareigas, susijusias su melioracijos statinių statyba, naudojimu ir apsauga nustato Lietuvos Respublikos melioracijos įstatymas.

40. Medžiai ir krūmai, augantys ne miškų ūkio paskirties žemėje, tvarkomi vadovaujantis Lietuvos Respublikos aplinkos ministro patvirtintomis Medžių ir krūmų priežiūros, vandens telkinių, esančių želdynuose, apsaugos, vejų ir gėlynų priežiūros taisyklėmis. Šios taisyklės privalomos prižiūrint medžius ir krūmus, vandens telkinius, esančius želdynuose, vejas ir gėlynus visuose miestų ir miestelių želdynuose, išskyrus esančius privačioje žemėje ir privačioje namų valdoje.

41. Viešojoje teritorijoje nauji želdynai įrengiami pagal parengtus projektus. Asmenys, norintys sodinti želdinius viešojoje teritorijoje, jų sodinimo vietą privalo suderinti su seniūnu ar seniūno įgaliotu asmeniu.

42. Ūkio subjektai, kuriems nustatytos sanitarinės apsaugos zonos, turi organizuoti aplinkos taršos šaltinių poveikio aplinkai stebėjimus ir prireikus imtis priemonių aplinkos taršai mažinti.

V SKYRIUS

DRAUDŽIAMI VEIKSMAI

43. Viešojoje teritorijoje, išskyrus tam skirtas vietas, draudžiama:

43.1. šiukšlinti (mėtyti nuorūkas, popierių, pakuotes, atliekas ar kitaip šiukšlinti), palikti, padėti, išmesti nenaudojamus ar sugedusius, sulūžusius daiktus, kitas atliekas;

43.2. deginti augalų ir jų dalių atliekų krūvas, kūrenti laužus;

43.3. sandėliuoti ir laikyti statybines ir teršiančias aplinką medžiagas, užsiimti bet kokia veikla, kuri gali sukelti aplinkos užterštumą, skatinti parazitų ar graužikų veisimąsi;

43.4. be žemės savininko ar teisėto valdytojo raštiško sutikimo sandėliuoti statybines medžiagas, gamybos produkciją arba kitus daiktus ir kaupti atliekas;

43.5. iš privačių sklypų mesti sniegą ant šaligatvio, pėsčiųjų ir dviračių takų, važiuojamosios kelio dalies;

43.6. laikyti neeksploatuojamas ar techniškai netvarkingas transporto priemones, kitą techniką, įrenginius ar jų dalis ir kitus stambiagabaričius daiktus;

43.7. ant šaligatvio, vejos, kituose žaliuosiuose plotuose įrengti automobilių stovėjimo vietas (padengti žvyru, smėliu, skalda, šaligatvio plytelėmis ar kita danga savavališkai pakeičiant žemės paskirtį) ir laikyti motorines transporto priemones, traktorius, savaeiges mašinas, eismui ne keliais skirtas transporto priemones ir priekabas;

43.8. laužyti ir gadinti technines eismo reguliavimo priemones, atliekų surinkimo, kitus įrengimus, infrastruktūros statinius;

43.9. plauti, valyti automobilius, kitas transporto priemones, skalbti, maudyti gyvūnus žmonių maudymosi vietose ir teršti bet kokiomis atliekomis vandens telkinius ir jų apsaugines zonas;

43.10. tvirtinti skelbimus ant medžių, krūmų, techninių eismo reguliavimo priemonių, informacinių nuorodų, atminimo lentų, skulptūrų, paminklų, apšvietimo atramų, stulpų, pastatų ir kitų statinių. Asmuo, atsakingas už skelbime nurodytą veiklą, privalo užtikrinti, kad skelbimai nebūtų platinami šiam tikslui nenumatytose vietose;

43.11. laužyti, genėti ir kirsti medžius, krūmus, jų šakas, kabinti ant medžių sūpuokles ir skalbinius, kalti vinimis ar kitaip tvirtinti prie medžių bet kokius įrenginius, išskyrus inkilus, mindžioti gėlynus, skinti, rauti gėles ir ardyti veją;

43.12. vykdyti žemės kasimo, aptvėrimo darbus neturint seniūno leidimo;

43.13. ardyti, gadinti, užteršti kelius, gatves, šaligatvius, dviračių ir pėsčiųjų takus;

43.14. be seniūno išduoto leidimo prekiauti ar teikti kitas paslaugas viešosiose vietose;

43.15. naudoti kepsnines parkuose, skveruose, kitose bendrojo naudojimo teritorijose;

43.16. statyti, įrengti ir eksploatuoti laikinus statinius ar įrenginius neturint nustatyta tvarka suderinto projekto ar statybą leidžiančio dokumento (jeigu jis reikalingas);

43.17. savavališkai įrengti, eksploatuoti ar naudoti, technines eismo reguliavimo priemones be Savivaldybės tarybos nustatyta tvarka išduoto leidimo, kartu su kelio ženklais įrengti papildomą informaciją, kurios nenumato teisės aktai;

43.18. ganyti ūkinės paskirties gyvulius, naudoti prie gatvių esančius žaliuosius plotus ir kitas neužstatytas statiniais teritorijas daržui, sodui;

43.19. rašinėti, braižyti, piešti ar kitaip gadinti pastatus, tvoras ir kitus bendro naudojimo statinius;

43.20. buitines nuotekas prijungti prie paviršinių nuotekų tinklų ar drenažo sistemų, išleisti į griovius, atvirus vandens telkinius.

VI SKYRIUS

ATSAKOMYBĖ IR KONTROLĖ

44. Taisyklėse nustatytų reikalavimų laikymosi kontrolę užtikrina Savivaldybės administracijos direktorius ir jo įgalioti asmenys. Teisę surašyti administracinių nusižengimų protokolus už taisyklių pažeidimus turi Savivaldybės administracijos direktoriaus įgalioti specialistai ir Lietuvos Respublikos administracinių nusižengimų kodekse nurodyti pareigūnai.

45. Šių taisyklių reikalavimus pažeidusiems fiziniams ir juridiniams asmenims taikomos Lietuvos Respublikos administracinių nusižengimų kodekso nuostatos.

46. Administracinė nuobauda neatleidžia asmens nuo prievolės laikytis šių taisyklių, pašalinti pažeidimą ir atlyginti visus dėl to atsiradusius nuostolius.

47. Kiti šiose taisyklėse neišvardinti Lietuvos Respublikos įstatymuose, kituose valstybės savivaldybių institucijų teisės aktuose nustatyti gaisrinės saugos, higienos, sveikatos ir aplinkos apsaugos privalomieji reikalavimai yra taikomi vadovaujantis galiojančiais Lietuvos Respublikos įstatymais ir kitais norminiais teisės aktais.

_____________________________